Pa skiet ma voor 5-jarige kind | Maroela Media
'n Vyfjarige seuntjie moes Oujaarsaand aanskou hoe sy pa sy ma aanrand en skiet.
Kolonel Leonard Hlathi, 'n woordvoerder van die Mpumalanga-polisie, het Woensdag gesê die ma (26) en haar man het glo kort voor middernag 'n onderonsie gehad voordat hy haar begin slaan het. "Hy het toe sy vrou voor die kind geskiet," het Hlathi gesê. "Die onderonsie het by die paartjie se huis in Senotlelo naby Mhlanga plaasgevind. Die rede vir die argument is nog nie bekend nie," het hy gesê.
Die kind het ná die voorval na sy ouma se huis gehardloop en vertel wat gebeur het. Die vrou se gesin het na die huis gegaan en voor hulle die huis kon betree, het hulle 'n geweerskoot gehoor. "Die man is dood binne die huis gevind. Daar word vermoed dat hy selfmoord gepleeg het," het Hlathi bygevoeg. Die vrou is na die Mmametlhake-hospitaal gehaas waar sy later aan haar wonde beswyk het.